บลจ.ทหารไทยคลอด2กองทุนจ่าย1.8-2.4%
บลจ.ทหารไทย ออก 2 กองทุนใหม่ ลงทุนพันธบัตรเกาหลีใต้รุ่นที่ 107 อายุประมาณ 1 ปี 10 เดือน และกองทุนเปิดทหารไทย ไพร์ม ฟันด์ รุ่นที่ 4 เน้นลงทุนในเงินฝาก ตราสารหนี้ทั้งในและต่างประเทศ อายุ 6 เดือน เปิดขาย 8-14 ก.ย.นี้
8 ก.ย. 2553

บลจ.ทหารไทย ออก 2 กองทุนใหม่ ลงทุนพันธบัตรเกาหลีใต้รุ่นที่ 107 อายุประมาณ 1 ปี 10 เดือน และกองทุนเปิดทหารไทย ไพร์ม ฟันด์ รุ่นที่ 4 เน้นลงทุนในเงินฝาก ตราสารหนี้ทั้งในและต่างประเทศ อายุ 6 เดือน เปิดขาย 8-14 ก.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทฯ ได้เปิดขายกองทุนตราสารหนี้อีกทั้งสิ้น 2 กองทุน ประกอบด้วยกองทุนเปิดทหารไทย ไพร์มฟันด์ รุ่นที่ 4 ซึ่งมีนโยบายเน้นลงทุนในเงินฝาก ตราสารหนี้ที่เสนอขายทั้งในและต่างประเทศ มีอายุโครงการประมาณ 6 เดือนขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 1.80%  และกองทุนเปิดพันธบัตรเกาหลีใต้รุ่นที่ 106 อายุของกองทุนประมาณ 1 ปี 10 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 2.40%
ทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 8-14 กันยายนนี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
กองทุนเปิดทหารไทยพันธบัตรเกาหลีใต้รุ่นที่ 107 มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings ส่วนกองทุนเปิดทหารไทย ไพร์มฟันด์ รุ่นที่ 4 จะมีการกระจายการลงทุนในพันธบัตรรัฐบาลประเทศเกาหลีใต้ ด้วยสัดส่วนการลงทุนประมาณ 40% และพันธบัตรรัฐบาลไทยด้วยสัดส่วนการลงทุนประมาณ 20% ส่วนที่เหลือจะลงทุนในรูปเงินฝากกับธนาคารบาร์เคลย์ สาขาสหรัฐอาหรับเอมิเรตส์ประมาณ 24% และตั๋วแลกเงินธนาคารในประเทศไทยประมาณ 16%